विक्टास मीडिया लिमिटेड बाबा काशी विश्वनाथ के मोबाइल दर्शन की सुविधा मुहैया करा रही थी। हाल में ही साइट विजिट के दौरान पता चला कि कुछ कंपनियों और व्यवसायिक इस्तेमाल वाले संगठनों के विज्ञापन भी मोबाइल दर्शन की आड़ में दिए जा रहे हैं। जांच के दौरान मामला सही पाए जाने के बाद न्यास के अध्यक्ष/मंडलायुक्त चंचल तिवारी के निर्देश पर विक्टास मीडिया लि. के खिलाफ नोटिस जारी किया गया था। नोटिस का जवाब कंपनी नहीं दे सकी। सेंट्रल बैंक के विज्ञापन के अलावा बिना बताए साइट का व्यवसायिक इस्तेमाल करने का कंपनी पर आरोप सही पाया गया। इस आधार पर न्यास ने उसका ठेका रद करने को कहा था। अपर कार्यपालक ओपी गोस्वामी ने गुरुवार को अपने कार्यालय में इसकी पुष्टि की। न्यास के निर्णय के क्रियान्वयन का निर्देश जारी कर दिया गया है। इसी के साथ विक्टास मीडिया को दिए गए सभी अधिकार वापस ले लिए गए हैं। इस कंपनी को न्यास के निर्देश पर ब्लैक लिस्टेड भी कर दिया गया है।